Ministrul de interne Cătălin Predoiu a anunțat că a discutat cu omologul italian, Matteo Piantedosi, despre fugarii români care se sustrag pedepsei cu închisoarea și ajung în Italia, fără să fie extrădați.
Este cazul mai multor fugari celebri, condamnați definitiv la închisoare cu executare, majoritatea aflați în Italia: Ionel Arsene (Italia), Alina Bica (Italia), Mario Iorgulescu (Italia), Dragoș Săvulescu (Italia), Daniel Dragomir (Italia), Paul de România (Franța), Sebastian Ghiță (Serbia) și Sorin Oprescu (Grecia).
Cel mai recent nume sonor pe lista fugarilor este Cătălin Cherecheş (Germania), al cărui termen de predare în România este incert în acest moment.
"Am discutat cu colegul ministru de interne italian aspectele legate de practica unor cetățeni condamnați definitiv, care fug de aplicarea legii române și găsesc portițe legale în legea italiană pentru a face acest lucru", a spus Cătălin Predoiu pentru site-ul Ministerului de Interne.
El a mai spus că legea trebuie respectată în interiorul Uniunii Europene.
"Am subliniat faptul că reglementările europene stabilesc fără echivoc principiul recunoașterii hotărârilor judecătorești definitive în cadrul Uniunii Europene. Ministrul italian și-a exprimat acordul cu privire la aceste puncte de vedere și am convenit să menținem acest subiect pe agenda noastră comună", a punctat Predoiu.